31992D0354
L 192/66
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 11 юни 1992 година
за определяне на някои правила, имащи за цел осигуряване на координация между организациите и сдруженията, които водят или създават родословни книги на регистрирани еднокопитни животни
(92/354/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 90/427/ЕИО на Съвета от 26 юни 1990 г. относно зоотехническите и генеалогичните условия за търговия с еднокопитни животни в Общността (1), и по-специално член 4, параграф 2, буква д) от нея;
като има предвид, че с Решение 92/353/ЕИО (2) се определят критериите за одобряването или признаването на организации и сдружения, които водят или създават родословни книги на регистрираните еднокопитни животни; като има предвид, че това решение предвижда, че органите на съответната държава-членка са отговорни за одобряването или признаването на организациите или сдруженията, които водят или създават родословните книги;
като има предвид, че в този контекст следователно трябва да бъдат определени по-специално правилата, които регулират отношенията между организацията или сдружението, които водят или създават родословна книга за произхода на породата, и организацията или сдружението, които водят или създават родословна книга или раздел на родословна книга на същата тази порода;
като има предвид, че освен това трябва да бъдат изготвени разпоредби за процедурата, позволяваща на съответните компетентни органи да осигурят, при специални обстоятелства, координация между две организации или сдружения; като има предвид, че следователно също така е важно цялата информация, необходима за приемането на специфичните правила за координация в съответствие с разпоредбите на член 4, параграф 2, буква д) от Директива 90/427/ЕИО на Съвета, да бъде на разположение на Комисията;
като има предвид, че мерките, предвидени в настоящото решение, са в съответствие със становището на Постоянния комитет по зоотехника,
ПРИЕ НАСТОЯЩОТО РЕШЕНИЕ:
Член 1
Организацията или сдружението, които водят родословната книга за произхода на породата, трябва да осигуряват тясно сътрудничество с организациите и сдруженията, които водят родословни книги или секции на родословна книга на същата тази порода, по-специално с оглед предотвратяването на какъвто и да е спор.
Член 2
1. Когато компетентният орган на дадена държава-членка счита, че одобрена или призната организация или сдружение в друга държава-членка не спазва правилата, определени в съответното законодателство на Общността, и по-специално не спазва принципите, определени от организацията или сдружението, които водят родословната книга за произхода на породата, то той незабавно установява контакт с компетентния орган на съответната друга държава-членка.
Последният взема всички необходими мерки и информира компетентния орган на първата държава-членка за типа на извършените проверки, за взетите решения и за причините за вземането на тези решения.
2. Когато компетентният орган на първата държава-членка се опасява, че тези мерки по всяка вероятност ще бъдат недостатъчни, той проучва с органа на другата държава-членка начините за поправяне на положението, ако е необходимо с посещение в тази държава-членка.
3. Компетентните органи на държавите-членки информират Комисията за взетите решения.
4. При положение, че решение не е намерено в рамките на шест месеца, по искане на един от органите на съответните държави-членки или по нейна собствена инициатива, Комисията може, в частност, да изпрати екип за проверка в сътрудничество с компетентните национални органи.
Член 3
Адресати на настоящото решение са държавите-членки.
Съставено в Брюксел на 11 юни 1992 година.